Philip í fjalladýrð Norðurdals í Breiðdal . Fulltrúi Hlaupahéranna á Egilsstöðum í umfjöllun hlaup.is er Philip Vogler . Þessi skemmtilegi hlaupari er 64 ára starfar við þýðingar en hann ólst upp í sveitabæ í Texas í Bandaríkjunum . Í litla sveitaskólanum sem Philip gekk í átti körfuboltinn hug allra strákanna þó frjálsar hafi einnig verið stundaðar . Þá réði amerískur fótbolti ríkjum á sumrin En vegna anna á sveitabænum hafði Philip sjaldan tíma né áhuga á íþróttum . Enn þann dag í dag er Philip lítill keppnismaður þó hann hlaupi reglulega . Kynnumst þessum heiðursmanni nánar . Hvað ertu búinn að hlaupa lengi ? Nýlega sótti ég endurfundi eldri nemenda úr mínum gamla skóla í Texas . Talað var um það að ég hefði á táningsaldri hlaupið um 10 km leið í skólann - daglega . Það er reyndar ekki satt en ég hljóp og gekk leiðina til skiptis nokkuð reglulega þótt rúta væri í boði . Rútan fór svo langa leið að ég var fljótari að hlaupa og ganga . Annars tilheyrði það fortíðinni að börn og unglingar færu fótgangandi í skóla . Á fyrsta ári framhaldsskólastigsins vann ég silfur í mile run ( 1,6 km ) á móti sveitaskólanna á svæðinu en hin þrjú árin á eftir átti ég erfitt með ökklana og náði mér ekki aftur á strik fyrr en að mörgum árum liðnum . Hvað hefur það gefið þér að hlaupa í hlaupahóp ? Ég myndi ganga mun oftar inni á milli hlaupspretta ef ég hlypi einn . Hinir Hlaupahérarnir hafa meiri metnað til að bæta sig og ég reyni að halda að einhverju leyti í þá . Í raun hefði ég nægan viljastyrk til að hlaupa reglulega einn en mér finnst skemmtilegra að hitta annað fólk að minnsta kosti í byrjun æfingaa , við skipulögð keppnishlaup og fleira . Hver er munurinn á því að hlaupa einn eða í hlaupahóp ? Ég er sjaldan beinlínis að hlaupa við hliðina á öðrum nema kannski fyrstu einn til þrjá kílómetra . Mér finnst þó gaman ef við hittumst milli hraðaæfinga eða við teygjur og spjöllum aðeins . Reyndar á ég erfitt með heyrn hin síðari ár . Það eyðileggur heyrnartækin að svitna mikið í þau og þau virka hvort eð er ekki vel í vindi og við mikla hreyfingu . Því get ég ekki tekið mjög virkan þátt í löngum samtölum við aðra hlaupara , því miður . Hvað gera hlaup fyrir þig persónulega ? Ég geng að vísu líka , ekki síst úti í náttúrunni og þá oftast með konunni minni . Við göngu næ ég betur að spjalla en ég vil líka halda hlaupagetunni við . Mér finnst allavega mikilvægt að komast út , ekki síst til að rækta heilsuna . Hvernig hlaupari ertu , hvað hleypur þú oft og lengi í einu ? Eins og fram hefur komið er það eiginlega minn stíll að hlaupa mismunandi langt , ganga spotta inni á milli , virða fyrir mér umhverfið , hlaupa aftur spotta og svo framvegis . Mér finnst það þægilegt en auðvitað hentar það ekki við keppni . Á fólk sem er að hlaupa eða langar að byrja , að ganga í hlaupahóp ? Hjá Hlaupahérum myndu hlauparar í það minnnsta fá margar góðar ráðleggingar m.a. um teygjur , hraðaæfingar , mannbrodda í hálku og hlaup sem væru í vændum svo eitthvað sé nefnt . Philip að loknu 10 km keppnishlaupi í Vetrarhlaupaseríu Hlaupahéra . Af hverju hlaup frekar en ræktin eða önnur hreyfing ? Ég nota aðeins hlaupaúr en ég er ekki hrifinn af flókinni tækni við að hreyfingu , er hrifnari af því að hafa allt sem einfaldast og næst náttúrunni . Tækjasalir hrífa mig ekki . Hins vegar get ég haft gaman af léttri keppni . Í um 25 ár eða þangað til ég var að verða sextugur árið 2010 var ég gjaldkeri Old Boys í körfubolta hér á staðnum . Þar hljóp ég mikið líka og hafði enn meira gaman af heldur en einföldum hlaupum , að hluta til vegna þess hvað samskipti við hina karlana , þar á meðal mun yngri karla , voru mikil . Því miður fóru hnéin að gefa sig og læknar sögðu að ég yrði að hætta í boltaíþróttum . Ég var í tvö ár að ná mér í hnjánum með teygjum og æfingum sjúkraþjálfa og bæklunarlæknis . Í kjölfarið varð ég jafngóður í löppunum og þegar ég var unglingur . Hlaup og ganga þykja mér því skemmtileg , helst með teygjum og styrktaræfingum . Við þurfum að vinna sameiginlega að því að leiðrétta þann misskilning að hlaup og ganga fari illa með hnén . Það er frekar óregluleg hreyfing og átök sem við erum ekki vel búin undir eða hreyfingarleysi sem eyðir getu liðanna . Philip vel búinn út í miðri Gilsá í Fáskrúðsfirði Viltu deila með lesendum því sem hefur staðið upp úr persónulega í hlaupunum á þessu ári ? Eins og ég hef tekið fram skiptir keppni mig litlu máli . Hins vegar eru gleðjandi augnabliki mörg , eins og þegar hópur teygir saman og spjallar eða ég tek eftir fallegri náttúru . Á nánast hverju ári hjálpa ég við göngur . Smalamennskan þykir mér bæði fjölbreytt og gagnleg hreyfing . Þá verð ég að deila með lesendum atviki sem átti sér stað eldsnemma dags fyrir einu og hálfu ári en þá hljóp hreindýrahjörð samhliða mér um hundrað metra í Selskógi hér við þorpið . Ég veit ekki til þess að nokkur annar hafi upplifað það hérlendis á heilsuhlaupum . Hver eru markmiðin til skemmri og lengri tíma ? Annað sem þú vilt koma á framfæri ? Markmiðin mín eru að halda heilsunni sem lengst . Á mínum aldri og síðar tel ég mikilvægt að forðast hreyfingarleysi eða óhollt líferni yfir lengra tímabil . Hjá mjög mörgum er þróunin í rétta átt en við þurfum að fá fleiri til að hreyfa sig meira og reglulega . Einnig finnst mér fráleitt að fólk sitji í bíl og keyri í búðina eða með krakkana í skólann ef með nokkru móti er hægt að ganga eða hjóla . Það kostar miklu , miklu minna að kaupa sér kuldaskó og bakpoka eða vetrardekk og stórar tösku á reiðhjól en að reka bíl . Það skiptir engu þó það taki aðeins fleiri mínútur , til hvers eru þessar mínútur í lífinu ? Sjaldan hefur fólk neitt upp úr mínútunum sem fara í kyrrsetu í bíl á meðan hægt er að rækta líkama og sál á göngu eða hjóli . Eitthvað að lokum ? Ég hef kynnst eldra fólki sem ólst upp í torfbæjum . Það naut þess að ganga eða sitja yfir fé og raula eða rifja upp alskyns vísur eða búa nýjar til . Það er göfug íþrótt sem sterk hefð er fyrir hér á Íslandi . Það besta er að að það er hægt að sinna bæði þeirri íþrótt og hlaupum ( auk annarra einstaklingsíþrótta svo sem sundi og hjólreiðum ) samtímis ! Sjálfur bý ég oft til vísur við hlaup og hef birt margar þeirra á fésbókarsíðu Hlaupahéranna . Ég vona að þær séu fáum til ama . Þessa stöku hér að neðan samdi ég fyrir þetta viðtal , sem ég lít svo á að eigi að hvetja allskonar fólk til að prófa eða halda áfram að hlaupa : Reyndu bara að hlaupa hratt , hægt ef er að skapi . Sjaldnast æfing fellur flatt , fæstir held að tapi .